## El Consell aprova les distincions amb motiu del 9 d’Octubre i una declaració en suport a l’anul·lació dels sumaris contra Miguel Hernández

*** La Generalitat concedix l’Alta Distinció a la historiadora María Desamparados Cabanes i la Distinció als equips d’emergències que van actuar davant l’incendi de Campanar, amb menció especial al conserge
* El Consell atorga el Premi de les Lletres a Ferran Torrent; la Distinció Joan Lluís Vives, a José Manuel García-Margallo, i el guardó Ambaixador de la Comunitat Valenciana, a Paco Torreblanca
* Reben distincions Miguel Falomir, María Zamora, l’associació Raíces del Reino de Valencia, Gustavo Pascual Falcó, medallistes dels Jocs Olímpics i Paralímpics i el València Club d’Hoquei
* L’entitat Afanias, la Federació de Famílies Nombroses de la Comunitat Valenciana, l’empresa Honiba, CaixaLaVall i el científic Luis Guanter Palomar són també reconeguts este 9 d’Octubre**

El Consell ha aprovat les distincions i els premis que concedix la Generalitat amb motiu del 9 d’Octubre, així com una declaració institucional en suport a l’anul·lació dels sumaris judicials contra el poeta Miguel Hernández, segons ha informat la portaveu i consellera d’Hisenda, Ruth Merino.

El Govern Valencià ha acordat concedir l’Alta Distinció de la Generalitat a la historiadora María Desamparados Cabanes, per les seues investigacions culturals i lingüístiques i per la labor exercida en els inicis de l’autogovern com a consellera i com a membre de la comissió que es va encarregar de vetlar per la incorporació del valencià en el Sistema Educatiu.

A més, ha resolt atorgar la Distinció de la Generalitat als servicis d’extinció d’incendis, emergències, seguretat i protecció civil que van participar en l’extinció de l’incendi en el barri de Campanar de València, i en l’atenció a les víctimes, i especialment a Julián García Antón, conserge de l’edifici.

Així ho ha anunciat la portaveu, després del ple extraordinari en el qual s’han aprovat estes distincions.

Tal com ha detallat la consellera, el Premi de les Lletres de la Generalitat ha sigut per al novel·lista Ferran Torrent; la Distinció Joan Lluís Vives de la Generalitat a l’aportació valenciana a la construcció d’Europa s’ha concedit a l’exdiputat del Parlament Europeu José Manuel García-Margallo, i el guardó Ambaixador de la Comunitat Valenciana, al reboster Paco Torreblanca García.

La Distinció al Mèrit Cultural ha sigut per al director del Museu Nacional del Prado, Miguel Falomir; la productora de cine María Zamora; l’Associació Raíces del Reino de Valencia, i, a títol pòstum, a Gustavo Pascual Falcó, autor del pasdoble *Paquito el xocolatero*.

En el mèrit esportiu s’ha reconegut els i les esportistes de la Comunitat Valenciana que van obtindre medalla en els Jocs Olímpics i Paralímpics de París 2024 (Abel Ruiz, Cristhian Mosquera, Vega Gimeno, Sandra Ygueravide, Sara Sorribes i Enrique Alhambra) i al València Club d’Hoquei. Quant al mèrit científic, este reconeixement ha sigut per a l’investigador de Ciències de la Terra Luis Guanter.

Per la seua banda, el guardó que reconeix el mèrit empresarial i social s’entregarà a Honiba SA, empresa que fabrica i ven instruments musicals, i a CaixaLaVall, entitat que complix 120 anys. Finalment, la distinció per accions a favor de la igualtat i per a una societat inclusiva ha sigut per a l’associació Afanias, de famílies de persones amb discapacitat intel·lectual, i per a la Federació de Famílies Nombroses de la Comunitat Valenciana.

**Premis culturals, el 8 d’octubre**

La consellera ha destacat els mèrits, els valors i l’aportació a la societat del conjunt de les persones premiades en esta edició i ha anunciat també que el Govern Valencià ha acordat entregar el Premi de les Lletres de la Generalitat i la Distinció al Mèrit Cultural el dia 8 d’octubre en un acte institucional que se celebrarà cada any en un municipi vinculat al patrimoni històric i cultural de la Comunitat Valenciana. La periodicitat del guardó literari passarà, a més, de bianual a anual.

Amb este acord, que s’ha adoptat en el ple ordinari celebrat amb anterioritat al de deliberació dels guardons, la Generalitat amplia els actes commemoratius del 9 d’Octubre per a fer partícips d’estos guardons altres municipis de la Comunitat Valenciana, i destaca els premis relacionats amb la cultura en una celebració específica.

**Anul·lació dels sumaris contra Miguel Hernández**

D’altra banda, també s’ha aprovat en este ple ordinari una declaració institucional en suport a l’anul·lació dels sumaris judicials contra Miguel Hernández. A través d’esta, el Consell insta el Govern d’Espanya que anul·le els sumaris oberts en contra del poeta i realitze una declaració de reconeixement i reparació personal a favor seu i de la seua família.

D’esta manera, el Consell, com a reconeixement a la memòria d’un dels més il·lustres ciutadans de la Comunitat Valenciana, manifesta la seua ferma adhesió a la petició de la família de Miguel Hernández, així com de diverses personalitats i entitats, per a l’anul·lació dels sumaris judicials que en el seu moment van ser oberts contra ell.

Quant a la declaració de reconeixement i reparació personal, el Consell proposa al Govern d’Espanya que es realitze preferiblement el 30 d’octubre, dia del naixement de Miguel Hernández.

Amb esta declaració, i en aplicació de la Llei de concòrdia, aprovada el 26 de juliol de 2024 en les Corts Valencianes, el Consell se suma a la lluita de la família de Miguel Hernández, que, juntament amb un ampli nombre d’entitats, col·lectius i personalitats, ha dut a terme durant dècades perquè s’anul·len estos sumaris, una sol·licitud que ja va ser denegada en 2010 i 2013 pel Tribunal Suprem i el Tribunal Constitucional.

**Suport a la candidatura de València per a albergar la Copa Davis**

El Consell ha aprovat, a més, un acord pel qual manifesta el seu suport de la Generalitat a la proposta de designació de la ciutat de València com a amfitriona i seu de les finals de la Copa Davis per a les pròximes edicions 2025-2027.

La Generalitat considera que, amb l’experiència de les edicions de les fases de grups realitzades fins ara a València, impulsar la seua candidatura per a albergar la final de la Copa Davis té un especial interés, tant per a la ciutat com per al conjunt de la Comunitat Valenciana.

Així mateix, el ple ha acordat el nomenament de Julia Calabuig Pérez com a directora general d’Informació Sanitària, Qualitat i Avaluació, en substitució de Juan Manuel Beltrán Garrido, que passa a ocupar la Direcció General de Salut Pública, després del cessament, a petició pròpia, de Ruth Usó Talamantes.

A més, ha aprovat el cessament, a petició pròpia, de María Jesús Arilla Morell com a directora general d’Atenció Hospitalària i el nomenament per a este lloc d’Asunción Perales Marín.

**Finançament de consultoris municipals**

També en matèria sanitària, el Consell ha autoritzat un conveni tipus de col·laboració entre la Conselleria de Sanitat i ajuntaments de la Comunitat Valenciana per a la prestació d’assistència sanitària ambulatòria.

A través d’estos convenis, els ajuntaments, propietaris dels locals (centres i consultoris d’Atenció Primària), es faran càrrec del seu manteniment, en sufragar els gastos de funcionament (electricitat, aigua i neteja) i de conservació del local, així com els gastos corresponents al personal municipal. Per a fer-ho, habilitaran en els pressupostos locals el crèdit necessari per a esta finalitat.

Per la seua banda, la Conselleria de Sanitat abonarà als ajuntaments, en el seu conjunt, un import de prop d’un màxim de 19,5 milions d’euros per a contribuir a finançar els gastos indicats des de l’1 de gener de 2025 fins al 31 de desembre de 2028.

En total, a la Comunitat Valenciana, hi ha 542 centres i consultoris de titularitat municipal en 404 municipis. En concret, la província d’Alacant té 156 centres en 103 municipis; la província de Castelló disposa de 138 centres, que pertanyen a 114 municipis, i la província de València té 248 centres en 187 municipis.

Fecha: 30/09/2024